Emilio Segrè
Emilio Segrè, 1.2.1905-22.4.1989, italiensk-amerikansk atom- og kernefysiker, leder af fysiklaboratoriet ved Palermo Universitet 1936-38, derefter ved University of California, Berkeley indtil 1972 (professor fra 1945); 1943-46 gruppeleder ved Manhattanprojektet. 
Sammen med O. Chamberlain opdagede Segrè i 1955 antiprotonen. De blev for denne opdagelse tildelt nobelprisen i fysik i 1959. Segrè havde tidligere, sammen med C. Perrier, opdaget grundstoffet technetium (nr. 43) i 1937, og han bidrog i 1940 til fremstillingen af grundstoffet astat (nr. 85) og plutonium (nr. 94). 
Han ydede tillige vigtige bidrag til studiet af de såkaldte forbudte linjer i atomspektre og til studier af Zeeman-effekten.